পশ্চিম মেদিনীপুরের ঝাড়গ্রাম মহকুমার নয়াগ্রাম থানার ভালিয়াঘাটি গ্রামের বাসিন্দা মণিকা সোরেন৷ বাবা ক্ষুদ্র কৃষক। পরিবারের মাত্র ১৫ কাঠা জমি চাষ করে সবটা চলে না। তার পরেও শ্রমিকের কাজ করে সংসার চালান মণিকার বাবা লেবাচাঁদ সোরেন৷ ছোটবেলা থেকেই জঙ্গলমহলের এই মণিকা খেলাধূলায় ভাল। 
স্কুলে পড়ার সময়েই হাইজাম্প ও লংজাম্প-এ সাফল্য দেখান৷ পরে তিরন্দাজিতে বাবার কাছে হাত পাকান৷ বাবা-ই তাঁর প্রথম কোচ৷ বিভিন্ন স্থানে তীরন্দাজি প্রতিযোগিতায় বাবা-র সঙ্গে গিয়ে অংশ নিতেন মণিকা৷ বহু পুরস্কারও পেয়েছেন। বাবার সামান্য একটু জমির ধান বিক্রি করেই ব্যাংককে এশিয়া কাপে যোগ দিয়েছিলেন গত বছর৷ জিতেছিলেন ব্রোঞ্জ৷ কিন্তু ভাল মানের তির-ধনুক ছিল না৷ ২০১৫ সালে মুখ্যমন্ত্রীর কাছে সেই খবর গেলে তিনি কলকাতার নজরুল মঞ্চে মণিকাকে সেই সমস্ত সরঞ্জাম তুলে দিয়েছিলেন৷
শুরু হয় নতুন উদ্যমে তিরন্দাজি। এর পরে মুখ্যমন্ত্রীর দেওয়া সরঞ্জাম দিয়ে নতুন করে শুরু হয় প্র্যাকটিস। হরিয়ানার রোহতকে রাজীব গাঁধি স্টেডিয়ামে এশিয়া কাপে যোগ্যতা নির্ণায়ক প্রতিযোগিতায় যোগ দেন৷ ছাড়পত্র পেয়ে যোগ দেন চিনের তাইপে-তে অনুষ্ঠিত এশিয়া কাপে। ৭ থেকে ১৪ সেপ্টেম্বর হওয়া প্রতিযোগিতায় সোনা জিতলেন তিনি। 

মুখ্যমন্ত্রীর ফেসবুক পোস্ট।
সেই খবর পেয়ে মুখ্যমন্ত্রী যে খুশি, তা সোশ্যাল মিডিয়ায় জানিয়েছেন মমতা বন্দ্যোপাধ্যায়। খুশি জঙ্গলমহলের নয়াগ্রামও৷ খুশি পরিবারের সকলেও৷ তবে এসবের কৃতিত্ব মুখ্যমন্ত্রীকেই দিয়েছেন মণিকার বাবা৷ লেবাচাঁদ সোরেন বলেন, ‘এই কৃতিত্ব মুখ্যমন্ত্রীর৷ তিনি জঙ্গলমহলের কৃতিদের মর্যাদা দিয়ে শান্তির বাতাবরণ না রাখলে এই স্থান কেউই পেত না৷ সর্বতোভাবে সাহায্য পেয়েছি আমরা মুখ্যমন্ত্রীর থেকে৷ তাই তাঁকে ধন্যবাদ এই সাফল্যের জন্য৷’ 
আরও পড়ুন... 
পরনে সামান্য কাপড়, ঝুলিতে হিউস্টনের ডিগ্রি। আদিবাসীদের মাঝে কী করছেন? 
স্বজন হারানো অশীতিপর মীরাবালাকে আপন করেছে হাবড়া হাসপাতাল